 ब’रे 1957 दे हीराकुंड बन्न दे कीत्ते गेदे उद्घाटन दरान उस्सी नमें भारत दा मंदर गलाया गेआ हा।  किन्ने गै लोक इस गल्ला गी जानदे समझदे न जे नमें भारत दे उस मंदरै दे आले-दोआलै रौहने आहले लोकें गी एहदी बजाह कन्नै केहड़िएं त्रासदिएं थमां गुजरना पेआ।  अपने निर्माण दे समें एह परियोजना 240एं ग्राएं गी खाई गेई ही जेहदे च 40 ज्हार हेक्टेअर राही-बाही आहली जिमीं बी शामल ही।  समें उप्पर मुआवजा दित्ते जाने दे बगैर गै लोकें गी अपने घऱ-बाहर छोड़ने पे हे।  चौं ज्हारें थमां बी मते परोआरें गी अजें तक्कर मुआवजा नेईं थ्होआ ऐ ते उंदे बारे च सरकारी रकार्ड च दर्ज कीत्तिएं गेदिएं गल्त जानकारिएं दी बजाह कन्नै इनें लोकें दिआं सारिआं मेदा त्रुट्टी गेदिआं न ते 50 ब’रे गुजरी जाने दे परैंत बी इनें लोकें गी मुआवजे दी कोई मेद नेईं ऐ।  प्रो. आर.एन. मिश्रा ते डा. अंजना मैत्रा दे मताबक अज्जै तक्कर नां ते इनें विस्थापितें गी उंदा मुआवजा हासल होआ ऐ ते नां गै उंदा होर कुसै थाहर पुर्नवास कीत्ता गेआ ऐ।  इन्नै लम्मे समें थमां अस ऐसे चिट्टे हाथी प्रोजेक्टें दा जश्‍न मनांदे आवा करने आं जेहड़े समाज दे इक खास तबके गी लाह् पजांदे न।  ऐसी गै हालत भाखड़ा नंगल बन्न दे विस्थापितें दी ऐ ते पिछले 50एं ब’रें परैंत बी उंदी हालत च कोई सुधार नेईं होआ ऐ।  इसकरी दरेआएं गी बन्ने जाने दे खलाफ उट्ठने आहलिआं मेघा पारकर दिआं बाहीं कोई बिना बजहा दी गल्ल नेईं ऐ कजे इनें बन्ने दे निर्माण दी बजाह कन्नै प्रभावत होने आहले लोकें दी पीड़ै गी कोई नेई सझदा।  समाज दा इक बड्डा तबका बिजली दी बहतर आपूर्ति चाहंदा ऐ ते उस्सी प्रभावत होने आहले लोकें कन्नै कोई लेना देना नेईं हुदा ऐ।  एह बी इक सच्चाई ऐ जे देश गी मती थमां मती बिजली दी लोड़ ऐ ब बन्नें दा तर्क सेई नेईं ऐ कीजे तरक्की याफ्ता देशें च एह् इक ववाद दा मुद्दा बनी गेदा ऐ ते तोआईं बिजली पैदा करने लेई होरने तरीकें दा इस्तेमाल कीत्ता जा करदा ऐ ब अस अजें बी पराने तरीकें उप्पर चलदे होई परानी होई चुकी दी बन्न परंपरा गी घसीटा करने आं जिस्सी विकास दा नशान मन्नेआ जंदा ऐ। 